b'\n_START_ARTICLE_\nReunificarea Germaniei\n_START_PARAGRAPH_\nReunificarea Germaniei (\xc3\xaen german\xc4\x83 deutsche Wiedervereinigung) a fost un eveniment ce s-a \xc3\xaenf\xc4\x83ptuit oficial la data de 3 octombrie 1990, c\xc3\xa2nd teritoriul fostei Republici Democrate Germane (RDG), proasp\xc4\x83t reorganizat \xc3\xaen 5 landuri, a aderat la legile \xc8\x99i constitu\xc8\x9bia RFG. Ca urmare RDG-ul a disp\xc4\x83rut ca entitate statal\xc4\x83, alipindu-se oficial la Republica Federal\xc4\x83 Germania (RFG). Prin anul 1985 \xc3\xaen RDG \xc3\xaencepuse o criz\xc4\x83 economic\xc4\x83, social\xc4\x83 \xc8\x99i politic\xc4\x83. Procesul, care a culminat cu aceast\xc4\x83 nou\xc4\x83 unire, este denumit die Wende (schimbarea direc\xc8\x9biei din RDG).\n_START_SECTION_\nDesf\xc4\x83\xc8\x99urare\n_START_PARAGRAPH_\nCancelarul Helmut Kohl \xc8\x99i Wolfgang Sch\xc3\xa4uble, ministrul s\xc4\x83u federal de interne, arhitec\xc8\x9bii reunific\xc4\x83rii, au c\xc4\x83zut de acord \xc3\xaen noiembrie 1989 asupra unui plan de realizare a reunific\xc4\x83rii Germaniei pe parcursul unui an._NEWLINE_Dup\xc4\x83 primele (\xc8\x99i ultimele) alegeri libere din RDG de la 18 martie 1990 negocierile \xc3\xaentre RDG \xc8\x99i RFG au culminat cu un tratat de reunificare, iar negocierile \xc3\xaentre RDG, RFG \xc8\x99i cele patru puteri care ocupaser\xc4\x83 p\xc3\xa2n\xc4\x83 atunci Germania au condus la a\xc8\x99a-numitul \xe2\x80\x9eTratat doi plus patru\xe2\x80\x9d, care a acordat suveranitate total\xc4\x83 statului german reunificat. (\xc3\x8enainte de asta, at\xc3\xa2t suveranitatea RFG-ului c\xc3\xa2t \xc8\x99i cea a RDG-ului se supuneau unui num\xc4\x83r de limit\xc4\x83ri datorate statutului lor de state sub ocupa\xc8\x9bie militar\xc4\x83 de dup\xc4\x83 Al Doilea R\xc4\x83zboi Mondial.)_NEWLINE_\xc3\x8en limbajul curent teritoriul fostei RDG, acum alipit la RFG, este denumit neue Bundesl\xc3\xa4nder (noile landuri federale) sau \xc8\x99i Beitrittsgebiete (domenii care au aderat), fiind vorba de cele 5 noi landuri care s-au \xc3\xaenfiin\xc8\x9bat pu\xc8\x9bin \xc3\xaenainte de reunificare \xc3\xaen locul celor 14 regiuni administrative ale fostei RDG, \xc8\x99i anume: Mecklenburg - Pomerania Inferioar\xc4\x83 (Mecklenburg-Vorpommern), Brandenburg, Saxonia (Sachsen), Saxonia-Anhalt (Sachsen-Anhalt) \xc8\x99i Turingia (Th\xc3\xbcringen). Tot la reunificare Berlinul de Est a fost alipit la capitala RFG, ora\xc8\x99ul-stat Berlin (care p\xc3\xa2n\xc4\x83 atunci cuprindea numai Berlinul de Vest)._NEWLINE_\xc3\x8entregul proces de reunificare a avut loc f\xc4\x83r\xc4\x83 v\xc4\x83rsare de s\xc3\xa2nge._NEWLINE_Germania reunificat\xc4\x83 a r\xc4\x83mas membr\xc4\x83 a Comunit\xc4\x83\xc8\x9bii Europene (care mai t\xc3\xa2rziu a devenit Uniunea European\xc4\x83) \xc8\x99i a NATO.'